Tamedyazt taqbaylit deg-s timsirin n ddunit i d-yemmalen ayen izelgen d wayen i weqmen di tikti n umdan, asefru d nɛut i d-yemmalen s tidet ayen yedder uqbayli deg umezruy, ɣef way-a i tettunaḥsab d agerruj n tsekla d lemri n tmetti akken i d-yenna DJELLAOUI (M) : Tamedyazt d ameslay yemgaraden ɣef tesrit, ama deg talɣa d lmizan, ama di tmeɣrut d tseddarin. Yenna-d daɣen d lemri i d-yessebganen ayen i tedder tmetti d wayen i yedder umdan 5, yettwali umdan iman-is deg yisefra i d-yettawi umedyaz. D isefra i yettḥazen yal aḥric si tudert-is n yal ass, ladɣa tamedyazt-agi tamirant imi tewwi-d abrid n tira d tɣuri, ilmend n way-a tuget n imedyazen fernen abrid n ccna, iwakken ad seḥbibren ɣef wayen i teddun ɣer tatut, acku tizlatin sɛant azal d ameqṛan deg yidles amaziɣ, imi wlac d acu i zeglent, daɣen aṭas n tmusniwin i d-ttawint i ugdud.